Najpopularniji hrvatski nogometni klub u Baden Württembergu, Croatia Stuttgart, našla se ovih dana u problemu jer je neki anonimni pojedinaca ili više njih prijavio stuttgartsku Croatiju Nogometnom savezu Württemberga (Württembergischer Fußballverbandu) kako Croatija „na svojim dresovima nosi ustaški grb“.

To „ustaški grb“ odnosi se na službeni grb Croatije koji počinje sa bijelim poljem, a kojeg jedan od 4 najveća hrvatska kluba u Njemačkoj (Croatia Berlin, Croatia Frankfurt i Croatia München), nosi od početka devedesetih godina prošlog stoljeća, piše Fenix-magazin.

Kako Fenix-magazin doznaje od predsjednika Croatije Stuttgart Mije Čaglja, generalni direktor Württembergischer Fußballverbanda Frank Thumm poslao je službeni dopis na adresu Croatije u kojem stoji kako „uzorak šahovnice integriran u klubski amblem (grb) ne odgovara onom službenom grbu sa hrvatske državne zastave.

Službeni grb hrvatske zastave započinje crvenim poljem u gornjem lijevom dijelu dok grb vašeg kluba počinje sa s bijelim poljem, napisao je u dopisu Croatiji generalni direktor Nogometnog saveza Württemberg Frank Thumm.

– Ne ulazeći u provjeru dopisa kojeg je dobio od nama još uvijek nepoznatog ili nepoznatih pošiljatelja, Thumm je po svemu sudeći samo prepisao i u svom dopisu nam poslao kao činjenične navode iz te prijave. Jer kako drugačije objasniti da je u svom dopisu napisao kako „grb Croatije odgovara grbu sa zastave fašističkog ustaškog pokreta“.

Također je napisao kako „postoji razlog za pretpostaviti da je uporaba logotipa grba Croatije Stuttgart suprotna načelima statuta Württembergischer Fußballverbanda“, prenio je za Fenix-magazin predsjednik Croatije Mijo Čagalj sadržaj dopisa poslanog Croatiji od direktora Franka Thumma.

Po primitku dopisa Čagalj je nazvao Thumma i u razgovoru s njim izrazio svoje nezadovoljstvo i neslaganje „da čelni čovjek jednog tako uglednog nogometnog saveza, kakav je Württembergischer Fußballverband, može na osnovi anonimne dojave poslati takav dopis sa neistinitim i utuživim navodima.

– Na spomen tužbe, čini mi se kako je shvatio da je postupio ishitreno i neprijereno. Rekao sam mu kako grb Croatije sa bijelim početnim poljem, a kojeg nosimo od početka našeg postojanja kluba nakon što je raniji Dinamo Stuttgart promijenio ime u Coratiju Stuttgart, nije nikakav ustaški grb već povijesni hrvatski grb kakav postoji na bezbroj mjesta u Hrvatskoj i izvan nje.

Spomenuo sam mu i postojanje velikog takvog grba i na krovu crkvi Sv. Marka u Zagrebu na Gornjem gradu, gdje je i zgrada Hrvatskog sabora i Banskih dvoru u kojima je Hrvatska vlada, rekao je Čagalj.

Iako je Croatija poslala i službeno očitovanje na taj dopis, na tome se neće stati. Od Württembergischer Fußballverband tražit će se orginalan dopis pošiljatelja prijave kako bi se protiv njega (ili više njih) pokrenuo sudski postupak. Također, stupit će se i u vezu sa Generalnim konzulatom RH u Stuttgartu da i oni reagiraju prema njemačkom nogometnom savezu kako slični anonimni pojedinci i mrzitelji Hrvatske ne bi na ovakav način postizali svoj cilj i širili neistine o Hrvatima i hrvatskim klubovima u Njemačkoj.

U svakom slučaju, grb Croatije Stuttgart koji počinje bijelim poljem će i nadalje ostati. Igrači Croatije, kluba koji za dvije godine obilježava 50 godina svog postojanja, i sutra će istrčati na teren sa svojim dresovima na kojima je povijesni hrvatski grb s početnim bijelim poljem.

Prema nogometnom savezu Württemberga (Württembergischer Fußballverbandu) ići će se s traženjem tko je poslao prijavu te radi li se o istoj osobi koja u posljednje vrijeme svojim prijavama prema Facebooku i Googlu nastoji naštetiti i košarkaškom odjelu Croatije Stuttgart koji nose ime Croatia Hawks, piše Fenix-magazin.

Podijeli s prijateljima:

Tweet

WhatsApp

Email



Što vi mislite o ovoj temi?